Title: ประกาศกระทรวงพาณิชย์ เรื่อง กำหนดด่านศุลกากรที่ผู้ส่งหรือนำสินค้ามาตรฐานข้าวโพดออกนอกราชอาณาจักร ต้องแสดงใบรับรองมาตรฐานสินค้า และปริมาณสินค้ามาตรฐานข้าวโพดที่ไม่ต้องแสดงใบรับรองมาตรฐานสินค้า

ประกาศกระทรวงพาณิชย์

ประกาศกระทรวงพาณิชย์
เรื่อง กำหนดด่านศุลกากรที่ผู้ส่งหรือนำสินค้ามาตรฐานข้าวโพด
ออกนอกราชอาณาจักร
ต้องแสดงใบรับรองมาตรฐานสินค้า และปริมาณสินค้า
มาตรฐานข้าวโพดที่ไม่ต้องแสดงใบรับรองมาตรฐานสินค้า

ตามที่ได้มีประกาศกระทรวงเศรษฐการ
เรื่อง กำหนดปริมาณสินค้ามาตรฐานบางอย่างที่บุคคลส่งหรือนำออกนอกราชอาณาจักร
โดยมิใช่เป็นการค้า ลงวันที่ ๗ มีนาคม ๒๕๑๑ และประกาศกระทรวงพาณิชย์ เรื่อง
กำหนดด่านศุลกากรที่ผู้ส่งหรือนำสินค้ามาตรฐานข้าวโพดออกนอกราชอาณาจักร
ต้องแสดงใบรับรองมาตรฐานสินค้า ลงวันที่ ๑๓ มีนาคม ๒๕๒๗ และฉบับที่ ๒ ลงวันที่ ๗
มกราคม ๒๕๓๐ ไปแล้วนั้น

อาศัยอำนาจตามความในมาตรา
๔ และมาตรา ๑๖ แห่งพระราชบัญญัติมาตรฐานสินค้าขาออก พ.ศ. ๒๕๐๓
แก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์โดยคำแนะนำของคณะกรรมการมาตรฐานสินค้า
จึงออกประกาศไว้ ดังต่อไปนี้

ข้อ
๑  ให้ยกเลิก
(๑)
การกำหนดปริมาณสินค้ามาตรฐานข้าวโพดที่บุคคลส่งหรือนำออกนอกราชอาณาจักร
โดยมิใช่เป็นการค้า หรือเพื่อใช้ในยานพาหนะที่บรรทุกออกไป
หรือเพื่อเป็นตัวอย่างทางด่านศุลกากรที่กำหนดให้ผู้ส่ง หรือนำสินค้ามาตรฐานนั้นออกต้องแสดงใบรับรองมาตรฐานสินค้าต่อเจ้าพนักงานศุลกากร
โดยผู้ส่งหรือนำออกได้รับยกเว้นไม่ต้องจดทะเบียนเป็นผู้ทำการค้าขาออกซึ่งสินค้ามาตรฐาน
และไม่ต้องแสดงใบรับรองมาตรฐานสินค้านั้นต่อเจ้าพนักงานศุลกากรตามข้อ ๒
ของประกาศกระทรวงเศรษฐการ เรื่อง กำหนดปริมาณสินค้ามาตรฐานบางอย่างที่บุคคลส่งหรือนำออกนอกราชอาณาจักร
โดยมิใช่เป็นการค้า ลงวันที่ ๗ มีนาคม ๒๕๑๑
(๒)
ประกาศกระทรวงพาณิชย์ เรื่อง
กำหนดด่านศุลกากรที่ผู้ส่งหรือนำสินค้ามาตรฐานข้าวโพดออกนอกราชอาณาจักรต้องแสดงใบรับรองมาตรฐานสินค้า
ลงวันที่ ๑๓ มีนาคม ๒๕๒๗ และฉบับที่ ๒ ลงวันที่ ๗ มกราคม ๒๕๓๐

ข้อ
๒  กำหนดให้ด่านศุลกากรต่อไปนี้คือ
ท่ากรุงเทพฯ ด่านศุลกากรแหลมฉบัง จังหวัดชลบุรี และด่านศุลกากรมาบตาพุด
จังหวัดระยอง
เป็นด่านศุลกากรที่ผู้ส่งหรือนำสินค้ามาตรฐานข้าวโพดออกนอกราชอาณาจักร
ต้องแสดงใบรับรองมาตรฐานสินค้าต่อเจ้าพนักงานศุลกากร

ข้อ
๓ 
ให้ข้าวโพดที่ใช้สำหรับเป็นเมล็ดพันธุ์ที่ส่งออกนอกราชอาณาจักรทางด่านศุลกากรตามที่กำหนดไว้ในข้อ
๒ ที่มีปริมาณไม่เกินเที่ยวยานพาหนะละ ๕๐ เมตริกตัน ต่อผู้ขายหนึ่งราย
และได้รับใบอนุญาตส่งออกซึ่งพันธุ์พืชควบคุมเพื่อการค้า ตามพระราชบัญญัติพันธุ์พืช
พ.ศ. ๒๕๑๘ จากกรมวิชาการเกษตรเพื่อแสดงต่อกรมศุลกากรและกรมการค้าต่างประเทศแล้ว
ได้รับยกเว้นไม่ต้องแสดงใบรับรองมาตรฐานสินค้า

ข้อ
๔ 
ให้ข้าวโพดที่มีปริมาณไม่เกินชนิดหรือชั้นละหนึ่งร้อยกิโลกรัมที่บุคคลส่งหรือนำออกนอกราชอาณาจักร
โดยมิใช่เป็นการค้า หรือเพื่อใช้ในยานพาหนะที่บรรทุกออกไปเท่าที่จำเป็น
หรือเพื่อเป็นตัวอย่างทางด่านศุลกากรตามที่กำหนดไว้ในข้อ ๒
ผู้ส่งหรือนำออกได้รับยกเว้นไม่ต้องจดทะเบียนเป็นผู้ทำการค้าขาออกซึ่งสินค้ามาตรฐาน
และไม่ต้องแสดงใบรับรองมาตรฐานสินค้านั้นต่อเจ้าพนักงานศุลกากร

ข้อ
๕[๑]  ประกาศฉบับนี้ให้ใช้บังคับเมื่อพ้นกำหนด
๖๐ วัน นับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๓๑
กรกฎาคม พ.ศ. ๒๕๔๔
อดิศัย  โพธารามิก
รัฐมนตรีว่าการกระทรวงพาณิชย์

ดวงเพ็ญ/พิมพ์
๓๑ สิงหาคม ๒๕๕๔

อุษมล/ผู้จัดทำ
๕ กันยายน ๒๕๕๔

[๑] ราชกิจจานุเบกษา
เล่ม ๑๑๘/ตอนที่ ๗๘ ง/หน้า ๑๔/๒๗ กันยายน ๒๕๔๔